## OBRAZLOŽENJE PRORAČUNA OPĆINE MALI BUKOVEC

**za 2023. godinu i projekcija za 2024. i 2025. godinu**

Na temelju članka 42. Zakona o proračunu („Narodne novine“, broj 144/21), a sukladno Pravilniku o proračunskom računovodstvu i računskom planu, Smjernicama ekonomske i fiskalne politike za razdoblje 2022. - 2024. i Uputama Ministarstva financija za izradu proračuna jedinica lokalne i područne (regionalne) samouprave za razdoblje 2023. - 2025. godine sastavljen je Proračun Općine Mali Bukovec za 2023. godinu te projekcije proračuna za 2024. i 2025. godinu.

Temeljem Zakona o uvođenju eura kao službene valute u Republici Hrvatskoj od 01.01.2023. godine („Narodne novine“, broj 57/22) svi akti proračunskog planiranja trebaju biti iskazani u novoj valuti - euru. Članak 69. propisuje da se proračuni, financijski planovi i drugi prateći dokumenti koji se u godini koja prethodi godini uvođenja eura pripremaju za razdoblja nakon dana uvođenja eura, a čija obveza sastavljanja, donošenja i objavljivanja proizlazi iz odredaba propisa kojim se uređuje sustav proračuna, sastavljaju, donose i objavljuju na način da se vrijednosti u njima iskazuju u euru. Prema tome, Proračun i projekcije za razdoblje 2023. - 2025. godine, iako se pripremaju tijekom 2022., a predstavničko tijelo raspravlja i donosi proračun do kraja 2022. godine (za vrijeme dok je službena valuta kuna), svi iznosi u proračunu moraju biti iskazani u novoj službenoj valuti euru sukladno fiksnom tečaju konverzije (1 EUR=7,53450 kuna) te propisanim pravilima za preračunavanje i zaokruživanje.

U skladu sa Zakonom o proračunu te Uputama Ministarstva financija Proračun Općine Mali Bukovec za 2023. godinu te projekcije za naredne dvije godine donesen je na razini skupine ekonomske klasifikacije (druga razina računskog plana) čime je dozvoljena veća fleksibilnost u izvršavanju proračuna s naglaskom na planiranje po programima (a unutar njih po aktivnostima i projektima), a ne na vrsti i visini pojedinačnog troška u okviru pojedinog programa (planiranog na nižem nivou).

Proračun Općine Mali Bukovec za 2023. kao i projekcije za 2024. i 2025. godinu sastavljeni su uzimajući u obzir pokazatelje o gospodarskim kretanjima u Republici Hrvatskoj, prema Smjernicama ekonomske i fiskalne politike te su također uzeti u obzir i pokazatelji ostvarenja prihoda i rashoda Proračuna Općine Mali Bukovec za 2021. godinu i za prva tri kvartala 2022. godine.

Proračun Općine Mali Bukovec za 2023. godinu sastoji se od Općeg i Posebnog dijela

kako slijedi:

* Opći dio Proračuna sastoji se od Računa prihoda i rashoda, Računa financiranja te Raspoloživih sredstava iz prethodnih godina. U Računu prihoda i rashoda prikazani su svi planirani prihodi i rashodi prema ekonomskoj klasifikaciji. U računu financiranja prikazani su planirani primici od financijske imovine i zaduživanja, planirani izdaci za otplatu glavnice primljenih kredita i zajmova, dok Preneseni višak ili preneseni manjak i višegodišnji plan uravnoteženja sadrže raspoloživa sredstva iz prethodnih godina odnosno plan njihovog pokrića.
* Posebni dio Proračuna sastoji se od plana rashoda raspoređenih po izvorima financiranja i ekonomskoj klasifikaciji, raspoređenih u programe (unutar kojih se planiraju aktivnosti i projekti), unutar razdjela i glava definiranih u skladu s organizacijskom klasifikacijom proračuna.

Također, sastavni dio Proračuna za 2023. godinu su i projekcije proračuna za 2024. i 2025. godinu koje se iskazuju u Općem i Posebnom dijelu te prema svim zakonski propisanim proračunskim klasifikacijama kao i Proračun za 2023. godinu.

Proračun Općine Mali Bukovec je konsolidirani proračun budući da Općina ima jednog proračunska korisnika – Dječji vrtić Krijesnica, za koji Općina ima obvezu uključivanja svih prihoda i primitaka, rashoda i izdataka u proračun Općine, sukladno ekonomskoj, programskoj i organizacijskoj klasifikaciji, te izvorima financiranja.

Proračun nije statičan akt već se sukladno Zakonu može mijenjati tijekom proračunske godine. Procedura donošenja izmjena i dopuna proračuna, odnosno rebalansa proračuna, identična je proceduri njegova donošenja.

Proračun se donosi za jednu fiskalnu, odnosno proračunsku godinu, koja se u Republici Hrvatskoj poklapa s kalendarskom godinom i traje od 1. siječnja do 31. prosinca. Jedini ovlašteni predlagatelj proračuna je općinski načelnik. Općinski načelnik jedinice lokalne samouprave odgovoran je za zakonito planiranje i izvršavanje proračuna te za svrhovito, učinkovito i ekonomično raspolaganje proračunskim sredstvima. Proračun donosi (usvaja) Općinsko vijeće do isteka godine u kojoj se donosi.

Obrazloženje Proračuna sastoji se od:

* Obrazloženja Općeg dijela proračuna koje sadrži obrazloženje prihoda, rashoda, primitaka i

izdataka te obrazloženja prenesenog manjka odnosno viška iz prethodnih godina;

* Obrazloženja Posebnog dijela proračuna koje se sastoji od obrazloženja programa koje se daje kroz obrazloženja aktivnosti i projekata.

**Obrazloženje Općeg dijela Proračuna Općine Mali Bukovec**

Opći dio Proračuna sastoji se od sažetka Računa prihoda i rashoda i Računa financiranja te Prenesenog viška ili manjka iz prethodnih godina. U Računu prihoda i rashoda planirani iznosi navedeni su po ekonomskoj klasifikaciji, a čine ih prihodi poslovanja (razred 6) i prihodi od prodaje nefinancijske imovine (razred 7) te rashodi poslovanja (razred 3) i rashodi za nabavu nefinancijske imovine (razred 4). U Računu financiranja planirani su primici od financijske imovine i zaduživanja (razred 8) te izdaci za financijsku imovinu i otplate zajmova (razred 5). Raspoloživa sredstva iz prethodnih godina odnose se na planirani višak prihoda nad rashodima ili pokriće manjka prihoda u odnosu na rashode iz proteklih godina.

Budući da se kod izrade konsolidiranih proračuna jedinica lokalne i područne (regionalne) samouprave prihodi koje proračunski korisnici ostvaruju iz nadležnog proračuna (konto 671) i prijenosi proračunskim korisnicima iz nadležnog proračuna za financiranje redovne djelatnosti (konto 367) međusobno sučeljavaju, u konsolidiranom proračunu Općine Mali Bukovec u ukupnim prihodima eliminirani su prihodi Dječjeg vrtića Krijesnica koje ostvaruje iz proračuna Općine Mali Bukovec za financiranje redovne djelatnosti (skupina 671) i rashodi Općine Mali Bukovec za financiranje redovne djelatnosti Dječjeg vrtića Krijesnica (skupina 367) u iznosu od 342.000,00 € za 2023. godinu, 229.000,00 € za 2024. te 237.000,00

€ za 2025. godinu.

Ukupni prihodi Općine Mali Bukovec za 2023. godinu u Općem dijelu proračuna planirani su u iznosu od 2.782.000,00 €, dok su u Računu financiranja planirani ukupni primici od financijske imovine i zaduživanja u iznosu od 261.000,00 €.

Ukupni prihodi planirani u iznosu od 2.782.000,00 € u cijelosti se odnose na prihode poslovanja (razred 6), a planiraju se ostvariti iz sljedećih izvora:

* 11 Opći prihodi i primici u iznosu od 1.167.100,00 €,
* 43 Ostali prihodi za posebne namjene u iznosu od 221.200,00 €,
* 51 Pomoći EU u iznosu od 1.018.500,00 €,
* 52 Ostale pomoći u iznosu od 374.200,00 €,
* 61 Donacije u iznosu od 1.000,00 €.

Primici iskazani u računu financiranja u iznosu od 261.000,00 € u cijelosti se odnose na primitke od financijske imovine i zaduživanja (razred 8), a planiraju se ostvariti iz izvora:

* 81 Namjenski primici od zaduživanja u iznosu od 261.000,00 €.

Ukupni rashodi Općine Mali Bukovec za 2023. godinu u Općem dijelu proračuna planirani su u iznosu od 2.703.900,00 €, a sastoje se od rashoda poslovanja planiranih u iznosu od 988.000,00 € i rashoda za nabavu nefinancijske imovine u iznosu od 1.715.900,00 €. Izdaci Općine Mali Bukovec u Računu financiranja planirani su u iznosu od 339.090,00 € te se u cijelosti odnose na izdatke za financijsku imovinu i otplate zajmova.

**Obrazloženje Posebnog dijela Proračuna Općine Mali Bukovec**

U Posebnom dijelu Proračuna planirani rashodi i izdaci raspoređeni su u sve zakonom propisane klasifikacije:

* Organizacijsku – podaci su razvrstani po razdjelima i glavama;
* Ekonomsku – prilikom planiranja koriste se računi propisanog računskog plana;
* Programsku – uspostavljena je definiranjem programa, aktivnosti i projekata. Unutar razdjela i glava proračuna osnovne planske cjeline su programi što znači da su svi rashodi raspoređeni po programima koji se sastoje od aktivnosti i projekata vezanih za provođenje tih programa. Program se sastoji od jedne ili više aktivnosti i/ili projekata, a aktivnost i projekt pripadaju samo jednom programu;
* Izvorima financiranja - prihodi i primici grupirani su u skupine iz kojih se podmiruju rashodi i izdaci određene vrste i namjene što se provodi zbog praćenja namjenskog trošenja proračunskih sredstava.

## RAZDJEL 001 OPĆINSKO VIJEĆE I OPĆINSKI NAČELNIK

**GLAVA 00101 OPĆINSKO VIJEĆE I OPĆINSKI NAČELNIK**

# Program 1000 JAVNA UPRAVA I ADMINISTRACIJA planiran u iznosu od 359.00,00 €.

## Aktivnost: A100001 Rad predstavničkih i izvršnih tijela – planirano 324.000,00 €

U sklopu ove aktivnosti planirani su rashodi za naknade za rad članovima predstavničkih i izvršnih tijela Općine te članovima radnih povjerenstava ukoliko se za isto tijekom godine ukaže potreba (npr. Povjerenstvo za procjenu šteta od elementarnih nepogoda). Također, planirane su i naknade za korištenje privatnog automobila u službene svrhe za dužnosnike, rashodi za redovnu reprezentaciju, članarine (LAG Izvor i Zajednica općina u RH) te ostali nespomenuti rashodi poslovanja (npr. vijenci, cvijeće, svijeće i sl.) U 2023. godini ova aktivnost obuhvaća i planiranu dokapitalizaciju tvrtke „Bukotermal“ d.o.o. koja je u zajedničkom vlasništvu Varaždinske županije i Općine Mali Bukovec u iznosu od 292.000,00 €, dok ista u 2024. i 2025. godini nije planirana.

## Aktivnost: A100002 Promidžba i informiranje građana – planirano 25.000,00 €

Unutar ove aktivnosti planirani su rashodi objava informacija i novosti vezanih uz rad i događanja u Općini Mali Bukovec u raznim tiskanim i elektronskim medijima (Podravski list, Varaždinske vijesti, Regionalni tjednik, Klikaj.hr, Sjever.hr i dr.)

## Aktivnost: A100046 Obilježavanje Dana Općine – planirano 10.000,00 €

Ova aktivnost formirana je protekle proračunske godine s ciljem razdvajanja redovnih troškova medijskih objava, najma i reprezentacije od istih koji se vežu specifično uz obilježavanje Dana Općine, te također zbog transparentnijeg prikaza i kontrole troškova.

**RAZDJEL 002 JEDINSTVENI UPRAVNI ODJEL GLAVA 00201 JEDINSTVENI UPRAVNI ODJEL**

# Program 1000 JAVNA UPRAVA I ADMINISTRACIJA planiran u iznosu od 185.700,00 €.

**Aktivnost: A100003 Redovan rad Jedinstvenog upravnog odjela – planirano 185.700,00 €**

U sklopu ove aktivnosti planirani su rashodi za zaposlene koji obuhvaćaju plaće, nagrade i naknade za prijevoz, te troškovi rada samog JUO koji obuhvaćaju troškove uredskog materijala, stručnog usavršavanja službenika, sitnog inventara, telefona, pošte, zakupnina, osiguranja, službene, radne i zaštitne odjeće, naknade šeta pravnim i fizičkim osobama, te troškove zdravstvenih i računalnih usluga, usluga platnog prometa, te ostalih usluga. Također, unutar ove aktivnosti planiraju se i rashodi za kamate na kredite, troškovi podmirenja dugovanja na naslijeđenu ošasnu imovinu, te intelektualne usluge koje su vrijednosno jedan od značajnijih rashoda u ovoj skupini.

**Aktivnost: A100004 Provođenje lokalnih izbora – planirano u 2025. godini 13.000,00 €** Ova aktivnost obuhvaća planirane troškove za provođenje redovnih lokalnih izbora u 2025. godini.

# Program 1001 UPRAVLJANJE IMOVINOM planiran u iznosu od 78.500,00 €.

## Aktivnost: A100005 Održavanje objekata i nekretnina – planirano 37.500,00 €

U sklopu ove aktivnosti planirani su rashodi tekućeg i investicijskog održavanja objekata u vlasništvu Općine Mali Bukovec (poslovne zgrade Općine, društvenih domova, sportskih objekata i ostalih nekretnina) te pristojbe i naknade za iste (naknada za uređenje voda, energetski certifikati i sl.)

## Aktivnost: A100006 Podmirenje troškova energenata u objektima Općine – planirano

**21.000,00 €**

Ova aktivnost obuhvaća planirane rashode za podmirenje troškova električne energije, plina i

vode u objektima u vlasništvu Općine Mali Bukovec.

## Aktivnost: A100008 Opremanje poslovnih prostora u vlasništvu Općine te nabava ostale

**opreme – planirano 10.000,00 €**

U sklopu ove aktivnosti planirani su rashodi za nabavu opreme – računalne opreme, komunikacijske, elektroničke i dekorativne opreme te uredskog namještaja.

## Aktivnost: A100045 Rekonstrukcija i dodatna ulaganja na objektima i zemljištu – plan.

**10.000,00 €**

U sklopu ove aktivnosti planirani su rashodi za tekuće i investicijsko održavanje zemljišta

(sanacija, čišćenje, dovođenje u prvobitno stanje, privođenje namjeni)

# Program 1002 ODRŽAVANJE KOMUNALNE INFRASTRUKTURE planiran u iznosu od 90.500,00 €.

## Aktivnost: A100009 Održavanje cesta – planirano 19.000,00 €

Planirani rashodi odnose se na troškove tekućeg i investicijskog održavanja nerazvrstanih

cesta.

## Aktivnost: A100010 Održavanje javne rasvjete – planirano 4.000,00 €

Planirani rashodi odnose se na troškove tekućeg i održavanja javne rasvjete (redovne zamjene

i popravci).

## Aktivnost: A100011 Održavanje groblja i objekata na groblju – planirano 39.200,00 €

U sklopu ove aktivnosti planira se daljnje uređenje groblja u Malom Bukovcu i Svetom Petru i to daljnjim uređenjem hortikulture i rasvjete, no izvršenje iste ovisi o natječajima koji će eventualno biti raspisani tijekom godine, budući da se veći dio financijske konstrukcije (32.500,00 eura) planira ostvariti iz EU sredstava.

## Aktivnost: A100013 Održavanje javnih površina i dječjih igrališta – planirano 22.300,00 €

Planirani rashodi odnose se na troškove održavanja javnih površina (benzin, ulje, plastična nit, herbicidi, sadnice cvijeća, ukrasnog bilja i sl.) te na troškove održavanja dječjih igrališta (tekuće održavanja igrala za djecu te nabava novih).

## Aktivnost: A100014 Nabava i održavanje opreme i vozila – planirano 6.000,00 €

Planirani rashodi odnose se na troškove održavanja službenog teretnog vozila, komunalnog stroja, kosilica i opreme, troškove osiguranja i registracije, dok se za sada ne planira nabava novih.

# Program 1003 ZAŠTITA OKOLIŠA planiran u iznosu od 22.800,00 €.

## Aktivnost: A100015 Odvoz i zbrinjavanje otpada – planirano 3.000,00 €

Planirani rashodi odnose se na troškove odvoza otpada za objekte u vlasništvu Općine te na mjesečnu naknadu za korištenje odlagališta otpada.

## Aktivnost: A100016 Razvoj sustava gospodarenja otpadom – planirano 11.000,00 €

Planirani rashodi odnose se na nabavu spremnika za odlaganje otpada.

## Aktivnost: A100017 Veterinarsko-higijeničarski poslovi – planirano 2.800,00 €

Planirani rashodi odnose se na troškove sufinanciranja sterilizacije pasa i mačaka, zbrinjavanje pasa lutalica i smještaj pasa u skloništa te uklanjanje lešina s javnih površina.

## Aktivnost: A100018 Provođenje DDD mjera – planirano 6.000,00 €

U sklopu ove aktivnosti planira se u proljeće i jesen provesti sustavna deratizacija na području svih naselja Općine Mali Bukovec, a prema potrebi i dezinsekcija.

# Program 1004 RAZVOJ I UPRAVLJANJE SUSTAVA VODOOPSKRBE, ODVODNJE I ZAŠTITE

**VODA planiran u iznosu od 29.000,00 €.**

**Aktivnost: A100019 Izgradnja i rekonstrukcija objekata vodoopskrbe – planirano 7.000,00 €** Rashodi unutar ove aktivnosti odnose se na planirane kapitalne pomoći trgovačkim društvima u javnom sektoru (Varkom d.d.) kojem se planira sufinancirati eventualno ulaganje u sanacije i rekonstrukcije vodoopskrbne mreže na području Općine Mali Bukovec.

**Aktivnost: A100020 Održavanje kanala za odvodnju oborinskih voda – planirano 6.000,00 €** Rashodi unutar ove aktivnosti planirani su za tekuće održavanje kanala za odvodnju oborinskih voda (pročišćavanje, iskopi, polaganje i zamjena cijevi).

**Tekući projekt: T100001 Izgradnja sustava kanalizacije i pročistača – planirano 16.000,00 €** Rashodi unutar ove aktivnosti planirani su za intelektualne usluge izrade studija i projekata koje je potrebno izraditi prije izvođenja bilo kakvih radova, te kapitalne pomoći trgovačkim društvima u javnom sektoru (Varkom d.d.).

# Program 1005 POTPORA POLJOPRIVREDI planiran u iznosu od 12.500,00 €.

## Aktivnost: A100021 Subvencije, pomoći i naknade poljoprivrednicima – planirano 4.500,00

**€**

Planirani rashodi odnose se na troškove subvencija umjetnog osjemenjivanja goveda i svinja poljoprivrednicima, te eventualne druge subvencije za koje se tijekom godine može ukazati potreba.

## Aktivnost: A100042 Održavanje poljoprivrednih površina – planirano 8.000,00 €

Planirani rashodi odnose se na troškove tekućeg održavanja poljoprivrednih površina u vlasništvu Općine Mali Bukovec i Republike Hrvatske.

# Program 1006 JAČANJE GOSPODARSTVA planiran u iznosu od 7.000,00 €.

**Aktivnost: A100022 Potpore u obrtničkom i poduzetničkom sektoru – planirano 7.000,00 €** Rashodi unutar ove aktivnosti planirani su za subvencije u gospodarstvenicima u privatnom sektoru.

# Program 1007 OSNOVNO I SREDNJOŠKOLSKO OBRAZOVANJE planiran u iznosu od 66.600,00 €.

## Aktivnost: A100023 Sufinanciranje školske kuhinje – planirano 4.000,00 €

Rashodi unutar ove aktivnosti planirani su za sufinanciranje prehrane u školskoj kuhinji učenicima osnovne škole Veliki Bukovec. Ova se aktivnost provodi na način da se s Osnovnom školom sklopi ugovor o sufinanciranju dijela mjesečnih troškova prehrane za učenike s područja Općine Mali Bukovec te se ta sredstva temeljem ugovora doznačuju Osnovnoj školi u mjesečnim iznosima, dok se za isti iznos smanjuje mjesečna obveza plaćanja roditeljima osnovnoškolske djece.

## Aktivnost: A100025 Sufinanciranje ostalih školskih aktivnosti – planirano 20.000,00 €

U sklopu ove aktivnosti planirani su rashodi za sufinanciranje produženog boravka djece u Osnovnoj školi Veliki Bukovec, financiranje radnih bilježnica za osnovnoškolce te nagradu najboljem učeniku s područja Općine u pedagoškoj godini 2022./2023.

## Aktivnost: A100044 Sufinanciranje prijevoza učenika – planirano 4.000,00 €

U ovoj aktivnosti planiraju se rashodi za sufinanciranje prijevoza autobusom djece u OŠVB. **Aktivnost: A100051 Srednjoškolci - sufinanciranje deficitarnih zanimanja – planirano 1.000,00 €**

Rashodi unutar ove aktivnosti planirani su kao mjera za poticanje učenika da za svoja buduća zanimanja odaberu ona koja trenutno spadaju u deficitarna zanimanja. Aktivnost se provodi na način da se po donošenju odluke Općinskog vijeća s učenicima sklope ugovori o sufinanciranju temeljem kojih im se isplaćuju predmetna sredstva.

## Kapitalni projekt: K100016 Rekonstrukcija građevine javne i društvene namjene,

**osnovnoškolske ustanove – Osnovna škola Veliki Bukovec – planirano 37.600,00 €**

U sklopu ovog kapitalnog projekta planirani su izdaci za otplatu glavnice kredita za rekonstrukciju i dogradnju zgrade Osnovne škole Veliki Bukovec, a prema otplatnom planu Zagrebačke banke.

# Program 1008 VISOKO OBRAZOVANJE planiran u iznosu od 10.000,00 €.

## Tekući projekt: T100002 Novčane naknade studentima – planirano 10.000,00 €

Rashodi unutar ove aktivnosti planiraju se prvenstveno za jednokratne novčane naknade studentima povodom božićnih blagdana koje se svake godine isplaćuju temeljem odluke Općinskog vijeća, a manjim dijelom za pojedinačne zamolbe za sufinanciranje koje se eventualno tijekom godine zaprime od studenata s područja Općine.

# Program 1009 RAZVOJ SPORTA I REKREACIJE planiran u iznosu od 36.300,00 €.

## Aktivnost: A100027 Redovan rad sportskih udruga – planirano 16.000,00 €

Rashodi unutar ove aktivnosti planirani su za financiranje redovnog rada sportskim udrugama, društvima i klubovima, a koje isti ostvaruju putem javnog natječaja za financiranje udruga civilnog društva koji se provodi početkom svake proračunske godine.

## Aktivnost: A100028 Pokroviteljstvo sportskih natjecanja i ostale potrebe u sportu – planirano 7.000,00 €

U sklopu ove aktivnosti planiraju se troškovi pokroviteljstva raznih sportskih natjecanja i priredbi za koje se zamolbe primaju tijekom proračunske godine, a o kojima odlučuje općinski načelnik.

## Kapitalni projekt: K100001 Održavanje sportskih objekata – planirano 13.300,00 €

Rashodi unutar ove aktivnosti planirani su za investicijsko održavanje i dodatna ulaganja u

sportske objekte u Malom Bukovcu, Svetom Petru i Lunjkovcu.

# Program 1010 PROMICANJE KULTURE planiran u iznosu od 9.200,00 €.

## Aktivnost: A100030 Obnova objekata kulture – planirano 1.500,00 €

Rashodi unutar ove aktivnosti planirani su za tekućeg održavanja objekta u kulturi.

## Aktivnost: A100031 Pokroviteljstvo kulturnih događaja te poticanje kulturnog i umjetničkog stvaralaštva – planirano 7.700,00 €

Rashodi planirani unutar ove aktivnosti obuhvaćaju sve troškove vezane uz kulturno stvaralaštvo i promociju kulture kao što su: sufinanciranje izdavanja knjiga i zbirki poezije i proze, putopisa, održavanje slikarskih izložbi i kolonija, izložbe tradicijskih radova, troškovi snimanja glazbenih djela i izdavanja nosača zvuka te pokroviteljstva priredbi i izložbi kulturnog karaktera.

# Program 1011 RAZVOJ CIVILNOG DRUŠTVA planiran u iznosu od 24.500,00 €.

## Aktivnost: A100033 Rad političkih stranaka – planirano 2.000,00 €

Rashodi unutar ove aktivnosti planirani su za financiranje redovne djelatnosti političkih stranaka koje participiraju u Općinskom vijeću Općine Mali Bukovec.

## Aktivnost: A100034 Rad organizacija civilnog društva – planirano 11.000,00 €

U sklopu ove aktivnosti planirani su rashodi za financiranje programa rada udruga civilnog društva, a aktivnost se provodi na način da se početkom proračunske godine raspiše natječaj za dodjelu sredstava organizacijama civilnog društva u tekućoj godini, nakon čega se pristigli programi evaluiraju, te se donosi odluka o dodjeli sredstava temeljem natječaja koja se realizira tijekom tekuće godine.

## Aktivnost: A100035 Rad humanitarnih organizacija – planirano 2.500,00 €

U sklopu ove aktivnosti planiraju se donacije udrugama isključivo humanitarnog karaktera te

pokroviteljstva humanitarnih akcija, a prema zamolbama koje se zaprime tijekom godine. **Aktivnost: A100036 Rad zdravstvenih neprofitnih organizacija – planirano 6.000,00 €** Rashodi u ovoj aktivnosti planirani su prvenstveno za redovno zakonsko financiranje Crvenog križa, te u manjem opsegu ostalih zdravstvenih neprofitnih organizacija prema pojedinačnim zahtjevima eventualno zaprimljenim tijekom proračunske godine.

## Tekući projekt: T100003 Kapitalne donacije organizacijama civilnog društva – planirano

**3.000,00 €**

Planirani rashodi unutar ovog projekta odnose se na namjenska sredstva kapitalnih donacija organizacijama civilnog društva, a prema zamolbama za donacije zaprimljenim tijekom godine. **Program 1012 SOCIJALNA SKRB I MJERE DEMOGRAFSKE OBNOVE planiran u iznosu od 87.500,00 €.**

## Aktivnost: A100038 Podmirenje troškova stanovanja – planirano 6.000,00 €

Rashodi planirani u sklopu ove aktivnosti obuhvaćaju troškove podmirenja naknade za odvoz otpada, komunalne naknade i naknade za uređenje voda građanima koji ostvare to pravo temeljem zahtjeva i Odluke o socijalnoj skrbi na području Općine Mali Bukovec, zatim troškove ogrijeva koji se financiraju iz državnog proračuna temeljem Zakona o socijalnoj skrbi, a isti će se od 2023. godine građanima sufinancirati u mjesečnim iznosima, te eventualne jednokratne pomoći odobrene građanima tijekom godine prema pojedinačnim zamolbama.

## Aktivnost: A100039 Pomoć obiteljima i pojedincima – planirano 14.000,00 €

U sklopu ove aktivnosti planirani su rashodi temeljem Odluke o sufinanciranju priključaka domaćinstava na vodoopskrbnu mrežu na području Općine Mali Bukovec, rashodi jednokratnih novčanih naknada umirovljenicima povodom božićnih blagdana, te ostale pomoći građanima socijalnog karaktera.

**Aktivnost: A100047 Tekuće donacije neprofitnim organizacijama – planirano 1.000,00 €** Planirani rashodi odnose se na donacije neprofitnim organizacijama – udrugama, društvima i zakladama – isključivo temeljem zamolbi socijalnog karaktera.

## Aktivnost: A100048 Darovi djeci povodom blagdana – planirano 4.000,00 €

Aktivnost obuhvaća planirane rashode za darove djeci povodom božićnih i novogodišnjih

blagdana čija se podjela realizira u suradnji s Osnovnom školom Veliki Bukovec.

## Aktivnost: A100049 Potpore roditeljima novorođene djece – planirano 5.500,00 €

Rashodi u sklopu ove aktivnosti odnose se na planirane jednokratne novčane naknade roditeljima novorođene djece koje se dodjeljuju krajem proračunske godine.

## Aktivnost: A100050 Sufinanciranje dječjeg vrtića – planirano 7.000,00 €

U sklopu ove aktivnosti planirano je sufinanciranje boravka u dječjem vrtiću ili jaslicama djeci koja su smještena u vrtićima izvan područja Općine Mali Bukovec.

## Tekući projekt: T100006 Mjere poticanja stanogradnje – planirano 50.000,00 €

U sklopu ovog tekućeg projekta planirani su rashodi za sufinanciranje uređenja ili izgradnje stambenih objekata građanima Općine Mali Bukovec, a u svrhu poticanja demografske obnove. Projekt se provodi na način da Općinsko vijeće raspiše poziv za iskazom interesa, temeljem kojeg Općinski načelnik raspisuje natječaj. Po završetku natječaja Općinsko vijeće, vodeći računa o visini planiranih proračunskih sredstava za ovu namjenu, donosi odluku o rezultatima natječaja temeljem koje se sklapaju pojedinačni ugovori s građanima.

# Program 1013 ORGANIZIRANJE I PROVOĐENJE ZAŠTITE I SPAŠAVANJA planiran u iznosu od 49.000,00 €.

## Aktivnost: A100040 Zaštita od požara – planirano 43.000,00 €

Rashodi planirani unutar ove aktivnosti obuhvaćaju redovni zakonski transfer Vatrogasnoj zajednici Općine Mali Bukovec temeljem Zakona o vatrogastvu te planiranu kapitalnu donaciju za kupnju novog vatrogasnog vozila.

## Aktivnost: A100041 Civilna zaštita – planirano 6.000,00 €

U sklopu ove aktivnosti planiraju se rashodi intelektualnih usluga za izradu obveznih akata temeljem Zakona o sustavu civilne zaštite, troškovi provođenja civilne zaštite na području Općine te sufinanciranje redovne djelatnosti Hrvatske gorske službe spašavanja.

# Program 1014 RAZVOJ I SIGURNOST PROMETA planiran u iznosu od 351.000,00 €.

## Kapitalni projekt: K100002 Rekonstrukcija nerazvrstanih cesta – planirano 200.000,00 €

U sklopu ovog projekta planira se rekonstrukcija i modernizacija nerazvrstanih cesta ovisno o raspisanim natječajima za sufinanciranje. U 2023. godini prvenstveno se planira izrada projektne dokumentacije za modernizaciju NC023 Mali Bukovec, a financiranje iste planira se isključivo iz EU sredstava.

## Kapitalni projekt: K100003 Izgradnja/rekonstrukcija cesta, trgova i parkova – planirano 85.000,00 €

U sklopu ovog kapitalnog projekta planira se izgradnja, modernizacija i rekonstrukcija trgova i parkova te pripadnih cesta iz proračunskih sredstava Općine Mali Bukovec u iznosu od 52.000 eura, te iz kapitalnih pomoći Ministarstva regionalnog razvoja ili Ministarstva graditeljstva RH u iznosu od 33.000,00 eura (sukladno raspoloživim natječajima tijekom godine).

## Kapitalni projekt: K100004 Izgradnja javne rasvjete – planirano 40.000,00 €

Također, sukladno raspoloživim natječajima tijekom proračunske godine, u sklopu ovog projekta planira se izgradnja javne rasvjete u naseljima Općine Mali Bukovec iz sredstava EU. **Kapitalni projekt: K100005 Izgradnja nogostupa i biciklističkih staza – planirano 26.000,00 €** Ovisno o raspoloživim natječajima tijekom godine u sklopu ovog projekta planira se izgradnja nogostupa i biciklističkih staza koja bi se u potpunosti financirala iz sredstava državnog ili županijskog proračuna.

# Program 1015 PROSTORNO UREĐENJE I UNAPREĐENJE STANOVANJA planiran u iznosu od 1.281.890,00 €.

## Kapitalni projekt: K100006 Izrada prostorno-planskih dokumenata – planirano 7.000,00 €

U sklopu ovog kapitalnog projekta planiraju se izrada trećih ciljanih Izmjena i dopuna

Prostornog plana uređenja Općine Mali Bukovec.

## Kapitalni projekt: K100007 Dječja igrališta – planirano 27.000,00 €

Ovisno o raspisanim natječajima tijekom godine, u sklopu ovog projekta planira se daljnje uređenje dječjih igrališta iz vlastitih sredstava Općine u iznosu od 7.000,00 eura te iz sredstava državnog proračuna u iznosu od 20.000,00 eura.

## Kapitalni projekt: K100008 Zemljište za uređenje i razvoj javne infrastrukture – planirano 13.000,00 €

Rashodi u sklopu ovog projekta planiraju se za otkup zemljišta za uređenje i razvoj lokalne javne infrastrukture, a financirat će se u potpunosti iz općih prihoda i primitaka Općine Mali Bukovec.

## Kapitalni projekt: K100009 Izgradnja širokopojasne mrežne infrastrukture – planirano 14.000,00 €

Planirani rashodi za izgradnju širokopojasne mrežne infrastrukture na području Općine Mali Bukovec planiraju se u potpunosti financirati iz sredstava EU pomoći. Ovaj projekt je već u fazi provedbe, izrađen je dio projektno-tehničke dokumentacije te se uskoro očekuje njegova implementacija.

## Kapitalni projekt: K100010 Izgradnja Društvenog doma Mali Bukovec – planirano 654.430,00

**€**

U sklopu ovog kapitalnog projekta planira se izgradnja novog društvenog doma u Malom Bukovcu. Ista se planira financirati iz EU sredstava u iznosu od 600.000,00 eura, što znači da realizacija projekta ovisi o raspisivanju natječaja tijekom godine. Budući da se radi o značajnom iznosu, zbog nedostatka vlastitih sredstava Općina se planira zadužiti za međufinanciranje projekta. Projektna dokumentacija je pripremljena, a prvi korak u realizaciji projekta je planirana kupnja dijela zemljišta na kojem će se objekt izgraditi.

## Kapitalni projekt: K100011 Izgradnja biciklističke staze – planirano 40.000,00 €

Ovim projektom planira se izgradnja biciklističke staze uz rijeku Dravu koja bi se spojila s biciklističkom stazom kroz Općinu Veliki Bukovec, a ovisno o mogućnostima spojila bi se i sa stazama prema Koprivničko-križevačkoj županiji. Projekt se planira u potpunosti financirati iz sredstava državnog proračuna.

## Kapitalni projekt: K100017 Korištenje geotermalne energije u toplinarske svrhe – planirano 134.000,00 €

U sklopu ovog projekta planira se izrada dijela projektno-tehničke dokumentacije za toplovode i prateće uređaje koji bi prolazili kroz područje Općine Mali Bukovec, a izvor energije bila bi buduća geotermalna elektrana smještena južno uz naselje Županec. Time bi se korisnicima, a prvenstveno gospodarstvenicima osigurala jeftinija toplinska energija od one koju trenutno koriste, čime bi se stvorili bolji preduvjeti za njihov rad. Projekt se planira financirati sredstvima Europske unije u iznosu od 112.000,00 eura, te vlastitim sredstvima u iznosu od 22.000,00 eura u 2023. godini.

## Kapitalni projekt: K100021 Adaptacija i opremanje centralnog objekta DV Krijesnica –

**planirano 146.100,00 €**

Projektom Adaptacije i opremanja centralnog objekta Dječjeg vrtića Krijesnica u Malom Bukovcu planira se adaptacija jednog dodatnog dnevnog boravka za jasličku skupinu djece. Općina Mali Bukovec će projekt provoditi u partnerstvu sa susjednom Općinom Veliki Bukovec, s obzirom da na području obiju Općina ne postoji obrazovna ustanova koja bi obuhvaćala rani odgoj–djecu jasličke dobi. Korisnici iste bila bi djeca s područja obiju Općina, a projekt se planira financirati u sklopu Nacionalnog plana oporavka i otpornosti preko

Ministarstva znanosti i obrazovanja RH u iznosu od 129.600,00 eura te u iznosu od 16.500,00

eura iz sredstava Općina Mali i Veliki Bukovec.

## Kapitalni projekt: K100022 Rekonstrukcija rotora u Svetom Petru – planirano 68.360,00 €

U sklopu ovog kapitalnog projekta planira se potpuna rekonstrukcija centra naselja Sveti Petar koja će se većinom financirati iz državnog proračuna, odnosno iz proračuna Županijske uprave za ceste Varaždinske županije, a dio sredstava u iznosu od 68.360,00 eura će osigurati Općina Mali Bukovec (za javnu rasvjetu i DTK) i to 66.000,00 eura putem zaduživanja za međufinanciranje projekta, a 2.360,00 eura iz općih prihoda i primitaka.

## Kapitalni projekt: K100023 Rekonstrukcija i dogradnja zgrade – Društveni dom Županec –

**planirano 160.700,00 €**

Provedbom ovog projekta planira se rekonstrukcija i dogradnja zgrade javne i društvene namjene - Društvenog doma u naselju Županec. Najvažniji cilj provedbe ovog projekta jest podizanje razine kvalitete komunalnih usluga na području naselja Županec, ali i čitave Općine, čime će se omogućiti pružanje kvalitetnijih sadržaja lokalnom stanovništvu. Realizacijom ovog projekta omogućila bi se provedba većeg broja kulturnih manifestacija u primjerenim prostorima koje će koristiti prvenstveno udruge društvenih, kulturnih i humanitarnih djelatnosti. Osim navedenog, realizacijom ovog projekta omogućila bi se i energetska ušteda u odnosu na sadašnju građevinu. Za realizaciju ovog projekta Općina se planira zadužiti u iznosu od 155.000,00 eura.

## Kapitalni projekt: K100024 Uređenje i adaptacija dječjeg igrališta DV Krijesnica – planirano 17.300,00 €

Ovim projektom planiraju se nabaviti dodatna nova igrala u dvorištu DV Krijesnica koja bi zamijenila stara, dotrajala i neadekvatna postojeća drvena igrala, a u cilju povećanja sigurnosti djece polaznika dječjeg vrtića. Uz to se planira zamijeniti i postojeća drvena ograda koja također više ne zadovoljava sigurnosne standarde. Projekt se planira financirati iz sredstava državnog proračuna u iznosu do 13.300,00 eura, te vlastitim sredstvima Općine u iznosu od 4.000,00 eura.

# Program 1016 PREDŠKOLSKI ODGOJ planiran u iznosu od 342.000,00 €.

## Aktivnost: A100043 Redovan rad Dječjeg vrtića Krijesnica – planirano 217.000,00 €

U sklopu ove aktivnosti planiraju se svi troškovi redovnog rada DV Krijesnica koji obuhvaćaju rashode za plaće i ostala materijalna prava djelatnika, stručnog usavršavanja djelatnika, troškove energenata, troškove prehrane djece i potrošnog materijala, uredskog materijala, intelektualnih, zdravstvenih, računalnih, komunalnih i ostalih usluga, usluga promidžbe i informiranja, pristojbi i naknada, sitnog inventara, službene i zaštitne odjeće i obuće te ostalih nespomenutih rashoda poslovanja. Program predškolskog obrazovanja provodi se u dva objekta Dječjeg vrtića Krijesnica – u centralnom objektu u Malom Bukovcu i u podružnici DV u Velikom Bukovcu. Rad DV sufinanciraju roditelji djece polaznika vrtića, te Općine Mali i Veliki Bukovec iz vlastitih općih prihoda i primitaka. DV Krijesnica je proračunski korisnik Općine Mali Bukovec te posluje u sklopu lokalne riznice.

**Kapitalni projekt: K100012 Opremanje radnog prostora Dječjeg vrtića– planirano 4.400,00 €** Ovim se projektom planira redovno godišnje opremanje radnog prostora Dječjeg vrtića koje obuhvaća nabavu potrebnih (dotrajalih kroz godinu) sredstava za rad kao što su uredska oprema i namještaj (stolovi i stolice za djecu, ormarići, police i sl.) te komunikacijske opreme (televizori, radio prijemnici i sl.).

## Kapitalni projekt: K100019 Poboljšanje energetske učinkovitosti DV Krijesnica – podružnice

**Veliki Bukovec – planirano 26.600,00 €**

Provedbom ovog projekta planiraju se postići značajne uštede u troškovima energenata za podružnicu DV Krijesnica u Velikom Bukovcu i to na način da se na krovu objekta postavi fotonaponska elektrana te da se u objekt ugradi dizalica topline. Projekt se planira financirati u iznosu od 13.300,00 eura iz sredstava Ministarstva regionalnog razvoja i fondova EU, dok će ostatak sredstava u iznosu od 13.300,00 eura osigurati Općina Veliki Bukovec.

## Kapitalni projekt: K100020 Uređenje i adaptacija dječjeg igrališta DV Krijesnica – planirano 17.000,00 €

Ovim kapitalnim projektom planira se uređenje i adaptacija dječjeg igrališta na način da se zamijene dotrajala igrala novim kvalitetnijim i sigurnijim igralima i opremom. Projekt se planira financirati iz sredstava državnog proračuna u iznosu od 13.000,00 eura, te iz sredstava Dječjeg vrtića u iznosu od 4.000,00 eura.

## Tekući projekt: T100009 Unaprjeđenje kvalitete programa DV Krijesnica – planirano 77.000,00 €

Ovim projektom planira se unaprijediti postojeći program rada Dječjeg vrtića Krijesnica na način da se osigura produženi boravak djece u dječjem vrtiću, nabavka nove opreme te zapošljavanje dodatnog stručnog kadara. Projekt se u potpunosti planira financirati iz sredstava državnog proračuna.